แกรนด์เธฟต์ออโต 2

***แกรนด์เธฟต์ออโต 2*** () เป็นเกมแอ็กชันผจญภัย ค.ศ. 1999 พัฒนาโดยดีเอ็มเอดีไซน์และจัดจำหน่ายโดยร็อกสตาร์เกมส์ เป็นภาคต่อของ*[[แกรนด์เธฟต์ออโต (วิดีโอเกม)|แกรนด์เธฟต์ออโต]]* ค.ศ. 1997 และเป็นเกมหลักลำดับที่สองในชุด''แกรนด์เธฟต์ออโต'' ตัวเกมมีฉากหลังเป็นมหานครสไตล์เรโทรฟิวเจอร์ริสติก (retrofuturistic) ที่รู้จักในชื่อ "เอนีแวร์ซิตี" (Anywhere City) โดยเน้นไปที่การให้ผู้เล่นรับบทเป็นอาชญากรที่ท่องไปในโลกเปิด ทำงานกับองค์กรอาชญากรรมต่าง ๆ และมีอิสระเต็มที่ในการทำอะไรก็ได้ที่ปรารถนาเพื่อให้บรรลุเป้าหมาย ฉากเปิดของเกมมีความโดดเด่นไม่เหมือนใครในชุด เนื่องจากมีฉากคนแสดงจริงที่ถ่ายทำโดยร็อกสตาร์เกมส์ วางจำหน่ายสำหรับเพลย์สเตชันและวินโดวส์ในเดือนตุลาคม ค.ศ. 1999 และสำหรับดรีมแคสต์และเกมบอยคัลเลอร์ใน ค.ศ. 2000

*แกรนด์เธฟต์ออโต 2* ได้รับคำวิจารณ์ทั้งดีและไม่ดีในเกือบทุกแพลตฟอร์ม และได้รับคำวิจารณ์เชิงลบสำหรับเวอร์ชันเกมบอยคัลเลอร์ แต่ก็ถือว่าประสบความสำเร็จทางด้านยอดขายในระดับปานกลาง ขณะที่เพลงประกอบและองค์ประกอบการเล่นบางอย่าง เช่น ระบบความจงรักภักดีต่อแก๊งได้รับคำชม แต่ด้านกราฟิก การควบคุม และการกำหนดฉากกลับได้รับการตอบรับจากกลุ่มผู้เล่นที่ค่อนข้างก้ำกึ่ง เกมยังถูกวิพากษ์วิจารณ์ว่าล้มเหลวในการสร้างนวัตกรรมใหม่ ๆ ให้กับสูตรสำเร็จที่ภาคก่อนวางไว้ แม้จะมีการปรับปรุงหลายส่วนให้ดีขึ้นก็ตาม *แกรนด์เธฟต์ออโต 2* ตามมาด้วย*[[แกรนด์เธฟต์ออโต III]]* ใน ค.ศ. 2001 ซึ่งเป็นการเริ่มต้นยุคใหม่ของชุด ในขณะที่ตัวเกมภาค 2 เองก็ถูกนำกลับมาวางจำหน่ายอีกครั้งบนสตีมในเดือนมกราคม ค.ศ. 2008

## ตัวเกม
ผู้เล่นเริ่มต้นเกมด้วยตัวละครหนึ่งตัว (หกตัวในเวอร์ชันเกมบอยคัลเลอร์) เช่นเดียวกับภาคก่อน เกมจะเน้นไปที่การทำให้ผู้เล่นทำภารกิจในระดับต่าง ๆ ให้สำเร็จ โดยแต่ละระดับต้องการคะแนนเป้าหมายที่กำหนดไว้เพื่อผ่านไปยังด่านถัดไป คะแนนจะได้รับจากการทำผิดกฎหมายต่าง ๆ เช่น การทำลายรถ การขายรถ และการทำภารกิจให้สำเร็จสำหรับองค์กรอาชญากรรมต่าง ๆ ซึ่งอย่างหลังนี้จะให้คะแนนมากกว่าการก่ออาชญากรรมทั่วไป การสร้างความวุ่นวายจากอาชญากรรมจะทำให้ผู้เล่นถูกตำรวจหมายหัว ซึ่งจะคอยตามล่าผู้เล่นเพื่อจับกุมหรือวิสามัญ โดยระดับความต้องการตัวที่สูงขึ้นจะเพิ่มระดับการตอบโต้ที่รุนแรงขึ้น การถูกจับกุมหรือเสียชีวิตจะทำให้ผู้เล่นสูญเสียอุปกรณ์ทั้งหมดที่หามาได้ และส่งผลกระทบต่อโบนัสตัวคูณของพวกเขา

ฉากหลังของ*แกรนด์เธฟต์ออโต 2* นั้นมีความเป็นเอกลักษณ์เฉพาะสำหรับชุดนี้ นั่นคือเมืองใหญ่ในสไตล์เรโทรฟิวเจอริสติก (retrofuturistic) ที่ถูกเรียกว่า "เอนีแวร์ซิตี สหรัฐอเมริกา" ซึ่งแบ่งออกเป็นสามย่าน (ย่านกลางเมือง ย่านที่พักอาศัย และย่านอุตสาหกรรม) ที่ผู้เล่นจะต้องสลับไปมาเมื่อดำเนินเรื่องผ่านเกมไปเรื่อย ๆ ช่วงเวลาที่เกมดำเนินอยู่นั้นไม่ได้ถูกระบุไว้อย่างเจาะจง มีแหล่งข้อมูลที่ขัดแย้งกันซึ่งบ่งชี้ได้ตั้งแต่ "สามสัปดาห์ในอนาคต" ไปจนถึง ค.ศ. 2013 แม้จะมีข้อมูลอ้างอิงภายในเกมถึง "สหัสวรรษใหม่" ที่กำลังจะมาถึง (บอกเป็นนัยว่าเกมดำเนินเรื่องในช่วงเวลาที่เกมวางจำหน่าย คือใน ค.ศ. 1999)

เกมนี้แนะนำฟีเจอร์และการปรับปรุงหลายอย่างให้กับชุด ผู้เล่นสามารถบันทึกเกมระหว่างการเล่นในระดับนั้นได้โดยการไปที่โบสถ์ซึ่งเป็นจุดเริ่มต้น แต่ต้องจ่ายคะแนนตามที่กำหนดเพื่อทำเช่นนั้น งานที่มีให้ทำมาจากองค์กรอาชญากรรมที่แตกต่างกันสามกลุ่ม ในแต่ละระดับจะมีองค์กรที่เป็นเอกลักษณ์เฉพาะสองกลุ่ม ควบคู่ไปกับองค์กรที่สามซึ่งปรากฏอยู่ในทุกระดับ การทำงานให้องค์กรและทำสำเร็จจะทำให้ผู้เล่นได้รับ "ความเคารพ" จากองค์กรนั้น ช่วยให้สามารถรับงานที่ยากขึ้นได้หากมีระดับความเคารพเพียงพอ แต่ในขณะเดียวกันก็จะสูญเสียความเคารพจากกลุ่มที่เป็นคู่อริหลักขององค์กรนั้น ทำให้ไม่สามารถรับงานจากกลุ่มคู่อริได้และทำให้สมาชิกของกลุ่มนั้นแสดงท่าทีเป็นศัตรูกับผู้เล่น การปรับปรุงอื่น ๆ รวมถึงรถและคนเดินถนนที่มีปฏิสัมพันธ์กับสิ่งแวดล้อมของเกมมากขึ้น เช่น สมาชิกแก๊งที่มีการต่อสู้กับตำรวจ การมีอยู่ของอาชญากรคนอื่น ๆ (เช่น พวกจี้ปล้น) แถบพลังชีวิต อู่ซ่อมรถที่สามารถดัดแปลงรถด้วยการปรับปรุงพิเศษ ภารกิจเสริมที่มีให้เลือกตั้งแต่การขับแท็กซี่ไปจนถึงการขับรถกึ่งพ่วง และกลุ่มของ 'พัสดุที่ซ่อนอยู่' ให้ค้นหาทั่วทั้งระดับ

## การพัฒนาและวางจำหน่าย
*แกรนด์เธฟต์ออโต 2* พัฒนาโดยดีเอ็มเอดีไซน์ในดันดี ภายใต้การนำของหัวหน้าโปรแกรมเมอร์ คีท แฮมิลตัน ในตอนแรกทีมงานตั้งใจจะเรียกชื่อเกมนี้ว่า *Eh Stole E' Motur* แต่ในเวลาต่อมาเชื่อว่าชื่อนี้อาจขัดขวางความน่าดึงดูดของเกมในระดับสากล

*แกรนด์เธฟต์ออโต 2* วางจำหน่ายสำหรับเพลย์สเตชันและวินโดวส์เมื่อวันที่ 22 ตุลาคม ค.ศ. 1999 และวางจำหน่ายสำหรับดรีมแคสต์ในวันที่ 1 พฤษภาคม ค.ศ. 2000 ในอเมริกาเหนือ และวันที่ 20 พฤษภาคม ในยุโรป ส่วนเวอร์ชันเกมบอยคัลเลอร์ พัฒนาโดยทารันทูล่าสตูดิโอส์ ได้รับการวางจำหน่ายในเดือนธันวาคม ค.ศ. 2000

## ''จีทีเอ 2 – เดอะมูฟวี''
ตัวเกมได้รับการพัฒนาควบคู่ไปกับภาพยนตร์สั้นความยาว 8 นาทีที่ใช้ฟุตเทจคนแสดงจริง ถ่ายทำภายในนครนิวยอร์ก ภาพยนตร์สั้นนี้ถูกสร้างขึ้นเพื่อใช้เป็นลำดับภาพเปิดนำเข้าสู่ตัวเกม และมีการเปิดให้รับชมผ่านทางเว็บไซต์ของร็อกสตาร์เกมส์ เนื้อเรื่องในภาพยนตร์ติดตามอาชญากรคนหนึ่งนามว่าคล็อด สปีด (แสดงโดยสกอตต์ แมสเลน) ผู้ซึ่งรับทำงานต่าง ๆ ทั่วเอนีแวร์ซิตีให้องค์กรอาชญากรรมหลายแห่ง จนกระทั่งในที่สุดการกระทำของเขาก็ตามมาหลทันและเขาถูกสังหารโดยมือสังหารจากแก๊งหนึ่งที่เขาเคยไปปล้นมา ภาพยนตร์เรื่องนี้สร้างขึ้นจากบทภาพยนตร์โดยแดน เฮาเซอร์และกำกับโดยอเล็กซ์ เดอ ราคอฟฟ์

## เพลงประกอบ
ในแต่ละพื้นที่จะประกอบด้วยห้าสถานีวิทยุจากทั้งหมดสิบเอ็ดสถานี ซึ่งผู้เล่นจะได้ยินสถานีใดสถานีหนึ่งขณะขับขี่รถเกือบทุกชนิดในเกม ผู้เล่นสามารถเปลี่ยนสถานีวิทยุตามความชอบได้ สถานี "เฮดเรดิโอ" เป็นสถานีที่มีปรากฏอยู่ใน*แกรนด์เธฟต์ออโต*ภาคอื่น ๆ ด้วย แต่ละแก๊งจะมีสถานีวิทยุเป็นของตัวเองซึ่งจะส่งสัญญาณภายในพื้นที่จำกัด รถตำรวจ รถพยาบาล รถดับเพลิง และรถถัง ไม่สามารถรับวิทยุได้ โดยผู้เล่นจะได้ยินสัญญาณวิทยุจากหน่วยบริการฉุกเฉินแทน

ดนตรีและโฆษณาทั้งหมดที่รวมอยู่ในเกมเป็นผลงานที่สร้างขึ้นเพื่อเกมนี้โดยเฉพาะ เป็นไปตามธรรมเนียมของเกมภาคก่อน โดยมีเครก คอนเนอร์, สจวร์ต รอสส์, พอล สการ์กิล, โคลิน แอนเดอร์สัน, เบิร์ต เรด และมูวิงแชโดว์เป็นผู้รับผิดชอบเนื้อหาทางดนตรี ผู้ผลิตผลงานเหล่านี้บางคนจะยังคงสร้างสรรค์ผลงานใน *GTA* ภาคต่อ ๆ มา

เวอร์ชันเกมบอยคัลเลอร์มีการใช้เพลงที่มีอยู่จริงบางเพลง หนึ่งในนั้นคือเพลง "Back in Black" ของวงเอซี/ดีซี ในเวอร์ชันที่เร่งความเร็วขึ้น ส่วนเพลงประกอบในหน้าเลือกตัวละครคือเพลงบราซิลเก่าชื่อ "Chega de Saudade"

## การตอบรับ

มีการจัดส่งเกมมากกว่า 1.2 ล้านชุดไปยังร้านค้าปลีกทั่วโลกเมื่อเริ่มวางจำหน่าย คาดว่าจะสร้างรายได้รวมกว่า 33 ล้านดอลลาร์สหรัฐ สำหรับเวอร์ชันคอมพิวเตอร์ของ*แกรนด์เธฟต์ออโต 2* ได้รับรางวัลยอดขายระดับ "เงิน" จากสมาคมผู้จัดพิมพ์ซอฟต์แวร์เพื่อความบันเทิงและนันทนาการ (ELSPA) บ่งบอกถึงยอดขายอย่างน้อย 100,000 ชุดในสหราชอาณาจักร ส่วนเวอร์ชันเพลย์สเตชันของเกมได้รับรางวัลยอดขายระดับ "แพลทินัม" (300,000 ชุดขึ้นไปในสหราชอาณาจักร) จาก ELSPA โดยรวมแล้วเกมทำยอดขายได้ประมาณ 2 ล้านชุดทั่วโลก

*แกรนด์เธฟต์ออโต 2* วางจำหน่ายท่ามกลางคำวิจารณ์แบบผสมผสาน กราฟิกของเกมได้รับปฏิกิริยาหลากหลายจากนักวิจารณ์ ซึ่งตั้งข้อสังเกตว่าแทบไม่มีความแตกต่างจากกราฟิกในเกมภาคแรกเลย ทาล เบลวินส์ จาก*[[ไอจีเอ็น]]*เรียกมันว่า "อยู่ในระดับปานกลางเป็นอย่างมาก" และทัศนียภาพนั้น "ยากที่จะประทับใจ" ขณะที่เจฟฟ์ เกิร์สต์มันน์จาก*[[เกมสปอต]]*กล่าวว่า "กราฟิกดูธรรมดาไปหน่อย" อย่างไรก็ตาม เพลงประกอบของเกมได้รับผลตอบรับในเชิงบวก โดยเกิร์สต์มันน์เรียกมันว่า "เพลงประกอบที่ยอดเยี่ยม" และมัน "สะท้อนรูปแบบสถานีวิทยุของเกมภาคแรกได้อย่างใกล้ชิด" ด้านเบลวินส์จาก*ไอจีเอ็น*เรียกเพลงประกอบว่าเป็น "หนึ่งในฟีเจอร์ที่ดีที่สุด" ของเกม

องค์ประกอบด้านการเล่นของ*แกรนด์เธฟต์ออโต 2* ได้รับปฏิกิริยาแบบผสมผสาน เจเรมี ดันแฮมจาก*ไอจีเอ็น*กล่าวว่าการเล่นเกมคือ "จุดที่เกมถูกต่อยเข้าที่ท้องอย่างจัง" และมัน "น่าจะทำได้ดีกว่านี้มาก" แต่ทาง เบลวินส์กลับมองว่ามัน "เรียบง่ายแต่มีประสิทธิภาพ" ส่วนเจฟฟ์ เกิร์สต์มันน์กล่าวว่า "ถึงแม้การเล่นส่วนใหญ่จะเหมือน *GTA* ภาคก่อน แต่ก็ยังสนุกมาก" นิตยสาร''เอดจ์''เน้นย้ำถึงการพัฒนาเนื้อเรื่องและภารกิจที่สร้างสรรค์ โดยระบุว่า*แกรนด์เธฟต์ออโต 2* "สามารถดึงคุณให้ดำดิ่งลงไปในความซับซ้อนของโลกในเกมได้"

เบลก ฟิชเชอร์วิจารณ์เกมเวอร์ชันดรีมแคสต์ลงใน*[[เน็กซ์เจเนเรชัน]]* โดยให้คะแนน 2 จาก 5 ดาว และระบุว่ามันเป็น "ไอเดียที่ยอดเยี่ยม ซึ่งด้วยเหตุผลบางประการ มันไม่เคยไปถึงขั้นการเป็นเกมที่ต้องเล่นให้ได้เลย"

สำหรับเวอร์ชันเกมบอยคัลเลอร์นั้นได้รับคำวิจารณ์ในแง่ลบ เครก แฮร์ริสจาก*ไอจีเอ็น*เขียนไว้ว่า "ผมซึ้งใจในความปรารถนาที่จะพยายามย้ายเกมจากแพลตฟอร์มที่สูงกว่ามาลงในเกมบอยคัลเลอร์ แต่ให้ตายเถอะ *แกรนด์เธฟต์ออโต 2* เนี่ยนะ? แค่ภาคแรกก็แย่พอแล้ว ผมจะใช้โอกาสนี้ขอร้องไปยังร็อกสตาร์เกมส์ว่าช่วยเลิกทำ *GTA* ลง GBA เถอะ"

## หมายเหตุ

## อ้างอิง

## บรรณานุกรม
* 
*
*

## แหล่งข้อมูลอื่น
* 

หมวดหมู่:หมวดหมู่:วิดีโอเกมที่ออกวางจำหน่ายในปี พ.ศ. 2542
หมวดหมู่:วิดีโอเกมแอ็กชันผจญภัย
หมวดหมู่:เกมสำหรับดรีมแคสต์
หมวดหมู่:เกมฟรีแวร์
หมวดหมู่:เกมสำหรับเกมบอยคัลเลอร์
2
หมวดหมู่:วิดีโอเกมหลายผู้เล่นและผู้เล่นเดี่ยว
หมวดหมู่:วิดีโอเกมโลกเปิด
หมวดหมู่:วิดีโอเกมอาชญากรรม
หมวดหมู่:เกมสำหรับเพลย์สเตชัน (เครื่องเล่นวิดีโอเกม)
หมวดหมู่:วิดีโอเกมเรโทรฟิวเจอริสติก
หมวดหมู่:เกมของร็อกสตาร์เกมส์
หมวดหมู่:วิดีโอเกมภาคต่อ
หมวดหมู่:เกมของทารันทูล่าสตูดิโอส์
หมวดหมู่:วิดีโอเกมมุมมองจากด้านบน
หมวดหมู่:วิดีโอเกมเกี่ยวกับยากูซ่า
หมวดหมู่:วิดีโอเกมที่พัฒนาในสหราชอาณาจักร
หมวดหมู่:วิดีโอเกมที่ดำเนินเรื่องในปี พ.ศ. 2542
หมวดหมู่:วิดีโอเกมที่ดำเนินเรื่องในสหรัฐ
หมวดหมู่:วิดีโอเกมที่เขียนโดยแดน เฮาเซอร์
หมวดหมู่:เกมสำหรับวินโดวส์